钦定古今图书集成/方舆汇编/职方典/第1383卷 > 《琼州府学明伦堂记》朱熹
## 钦定古今图书集成/方舆汇编/职方典/第1383卷 > 《琼州府学明伦堂记》朱熹

昔者圣王作民，君师设官分职，以长以治，而其教民
之目，则曰“父子有亲，君臣有义，夫妇有别，长幼有序，
朋友有信”五者而已。盖民有是身，则必有是五者，而
不能以一日离；有是心，则必有是五者之理，而不可
以一日离也。是以圣王之教，因其固有，还以导之，使
不忘乎其初。然虑其由而不知，无以久而不坏也，则
“为择其民之秀者，群之以学校而职之以司儒，开之
以《诗》《书》而成之以礼乐。凡所以使之明是理而存之
不失，传是教而施之无穷者，盖亦莫非因其固有而
发明之，而未始有所务于外也。”夫如是，是以其教易
明，其学易成，而其施之之博，至于无远之不暨，而无
微之不化，此先王教化之泽所以为盛，而非后世所
能及也。淳熙九年，琼筦帅守长乐韩侯璧既新其州
之学，而使以图来请《记》曰：“吾州在中国西南万里，炎
天瘴海之外，其民之能为士者，既少幸而有之，其记
诵文词之习，又不能以先于北方之学者。故其功名
事业，遂无以自白于当世。仆窃悲之。”今其公堂序室
则既修矣，然尚惧其“未能知所兴起也，是以愿有谒
焉，吾子其有以振之。”熹窃惟国家教学之意不为不
广，斯人蒙化之日不为不深，然犹有如侯之所虑者，
岂前日之所以教者，未尝导之以其身心之所固有，
而徒强之以其外，是以若彼其难与？因为之书其所
闻于古者以告之，使琼之士知夫所以为学者，不外
于身心之所固有，而用其一日之力焉，则其德成行
修，而无所疑，于天下之理，将无难者。而凡所谓功名
事业云者，其本已在是矣。若彼记诵文词之末，则本
非吾事之所急，而又何足为重轻乎？琼士勉旃！天生
蒸民，有物有则，民之秉彝，好是懿德。是岂有古今之
间远近之殊哉？侯于是邦政多可纪已。具刻于池亭
之石，固不获书。而是役之面势程工，又非侯所以属
笔之意也。亦略不论著云。